Ole Birk Olesen (LA), 2012-05-08:
Jeg vil starte med at læse op, hvad der står på www.dr.dk.
Det er en udtalelse fra statsminister Helle Thorning Schmidt angående den 2020-plan, som regeringen netop har fremlagt.
Hun fortæller derom, at formålet med regeringens plan for økonomien frem til år 2020 er at klare tre store udfordringer, og så siger hun: »For det første vores konkurrenceevne.
Vores konkurrenceevne er faldet med 20 procent over for udlandet.
Den skal vi have genskabt.«
Således siger landets statsminister.
Siden regeringen er kommet til, har den ikke gjort andet end at forværre virksomhedernes konkurrenceevne.
Den har vedtaget en NOx-afgift, som ikke vil gøre danskerne sundere, fordi den ikke vil reducere NOx'en i dansk luft overhovedet eller i hvert fald kun meget marginalt.
Den har vedtaget en strengere generationsskiftebeskatning af virksomheder.
Den har planer om at fremlægge en sukkerafgift, som vil gøre det uattraktivt for bestemte virksomheder at have et hjemmemarked i Danmark, så det for dem bedre kan betale sig at flytte til udlandet og så bare sende til Danmark.
Den har vedtaget nye forhøjede energiafgifter.
Den har mindsket udbuddet af arbejdskraft i Danmark med 5.000 personer i sin første finanslov, således at vi kan se frem til større lønstigninger, end man ellers ville have haft.
Nu kommer så dette, hvor man vil dræne danske virksomheder for likviditet ved at forhindre dem i at fremføre underskud og fradrage det i næste års skattebetaling, hvis der da er et overskud.
Likviditet for 700 mio. kr. vil blive opsuget fra virksomhederne og puttet ind i staten i første omgang, og den langsigtede effekt vil være, at der bliver afleveret 70 mio. kr. fra virksomheder – oven i alt det andet, vi har set her – til staten.
Det siger sig selv, at det, vi har med at gøre her, er en politik, der bevidst går ud og ødelægger danske virksomheders konkurrenceevne.
Imens hævder landets statsminister i medierne, at hun gør det stik modsatte.
Befolkningen føres bag lyset af den her regering.
Befolkningen holdes for nar.
Man kalder sig arbejderpartier, mens man bevidst arbejder på at sende danske arbejdspladser ud af landet.
Det er en skændsel.
Det er ikke så meget det, at man gør det, det er mere det, at man taler usandt om det.
Det er det, at man – mens man gør konkurrenceevnen mindre i Danmark – hævder, at man vil det modsatte.
Det er det, der en skændsel.
Men regeringen gør det ikke.
Regeringen ødelægger konkurrenceevnen og siger, at den vil noget helt andet, nemlig forbedre konkurrenceevnen.
Det er det, der er en skændsel.
Det her forslag rummer også en idé om, at virksomheder skal offentliggøre deres skattebetalinger.
Vi har lige haft Enhedslistens ordfører på talerstolen, og det, der undrer, er, at han har detaljeret viden om, at en masse virksomheder ikke har betalt noget i selskabsskat, og dog hævder han, at der er lukkethed omkring, hvor meget de betaler i selskabsskat.
Der er tilsyneladende en rimelig stor åbenhed om, hvad virksomheder betaler i selskabsskat, og jeg går ud fra, at Enhedslistens ordfører har det fra deres årsregnskaber, som offentliggøres.
Så hvad skal det her til for?
Er det, fordi vi skal danne en ny præcedens, hvor også borgere, ligesom i Norge, på et tidspunkt, når glidebanen er blevet smurt godt til med brun sæbe, skal kunne risikere at finde sig selv på en offentlig liste, hvor de kan se, hvor meget de har betalt i skat, og hvor meget naboen har betalt i skat?
Er det det, der er den ultimative målsætning, eller hvad er meningen med det her?
Summa summarum: Det vil ødelægge konkurrenceevnen for danske virksomheder, og det er Liberal Alliance imod.